
Budapest Főváros XIV. Kerület Zugló Önkormányzata
Alpolgármestere
Szám: 123-110/2023
Nyilvános ülésen tárgyalandó!


Napirend száma: ……………….

Képviselő-testület
2023. február 23-i ülésére


Tisztelt Képviselő-testület!

Tárgy:	
Városrendezési megállapodás
(Tábornok u. 29. szám alatti tetőtérbeépítéshez elhelyezendő 
személygépjárművek számának csökkentése és parkolóhely-megváltás)


I. Előzmények
Rotter Gábor a Budapest XIV. kerület, Tábornok utca 29. szám alatti, 32012 helyrajzi számú ingatlanon álló 36 lakásos lakóépület tetőterében további 6 lakást és 1 irodát alakított ki. 
Budapest Főváros XIV. Kerület Zugló Önkormányzata Képviselő-testületének Zugló építési szabályzatáról szóló 11/2021. (III. 26.) önkormányzati rendelete (a továbbiakban: ZÉSZ) 4. melléklet 3. sora alapján a 80 m2-t el nem érő hasznos alapterületű lakás önálló rendeltetési egység után egy darab, az iroda, és egyéb önálló rendeltetési egységek önálló rendeltetési egység összes alapterületének minden megkezdett nettó 60 m2-e után egy darab személygépkocsi elhelyezése szükséges. 
A ZÉSZ 39. § (5)-(6) bekezdése – főépítészi szakmai konzultáció és városrendezési megállapodás alapján – lehetőséget biztosít a rendeltetéshez kapcsolódó személygépjárművek számának 50%-os csökkentésére.
A ZÉSZ 39. § (1) bekezdése szerint a járművek elhelyezését telken belül kell biztosítani, kivéve, ha a parkolóhely telken belüli kialakítása – konzultáció keretében adott szakmai véleményben megállapítottan –
a)	műszaki ok miatt nem lehetséges;
b)	a telekre előírt zöldfelület kialakításának sérelmével járna; vagy
c)	a csatlakozó közhasználatú terület zöldfelületének sérelmével járna.
A főépítész az 1/2027-12/2022 számú szakmai véleményében a Tábornok u. 29. számú lakóépület tetőtérbeépítése tekintetében a rendeltetéshez kapcsolódó személygépjárművek számának 50%-os csökkentését támogatta, egyben megállapította, hogy a tetőtérbeépítésből eredő többlet személygépjármű a Tábornok u. 29. számú ingatlanon a helyszíni adottságok miatt nem helyezhető el. (3. melléklet)
A rendeltetéshez kapcsolódó személygépjárművek számának 50%-os csökkentése esetén a Tábornok u. 29. szám alatti épület tetőtérbeépítéséhez 4 darab személygépjármű elhelyezésének lehetőségét kellene biztosítani. 
Budapest Főváros XIV. Kerület Önkormányzat Képviselő-testületének a járműelhelyezési kötelezettségről szóló 13/2021. (III. 26.) önkormányzati rendelete (a továbbiakban: JKR) 3. § (1) bekezdése lehetőséget biztosít arra, hogy amennyiben a ZÉSZ-ben előírt parkolóhely sem saját telken, sem másik telken nem biztosított, akkor pénzben is megváltható.
[bookmark: _Hlk125100741]Rotter Gábor parkolóhely-megváltási kérelméről (mely még a parkolószám 50 %-os csökkentésére nem vonatkozott) a Gazdasági Bizottság 209/2022. (X. 24.) GB határozatával úgy döntött, hogy a városrendezési megállapodást 7 darab parkolóhely megváltásáról a városrendezési megállapodást 7 000 000 forint megváltási összeggel nem köti meg. (4. melléklet)
A Gazdasági Bizottság döntését követően Rotter Gábor a parkolószám 50 %-os csökkentését és a parkolóhelyek megváltását kezdeményezte, egyben kérte a megváltási összeget 8 000 000 forintban megállapítani. 
Rotter Gábor kérte, hogy a Képviselő-testület a parkolószám 50 %-os csökkentéséről döntsön abban az esetben is, ha a felajánlott megváltási összeget nem áll módjában elfogadni. (5. melléklet)
Budapest Főváros XIV. Kerület Önkormányzat Képviselő-testületének a városrendezési jogintézményekről szóló 12/2021. (III. 26.) önkormányzati rendelete 8. § (3) bekezdése alapján a Beruházó által egyoldalúan aláírt megállapodás tervezet alapján a városrendezési megállapodás megkötéséről – a JKR 3. § (4) bekezdésének esetei kivételével – a Képviselő-testület dönt.
[bookmark: _Hlk125100103]A JKR 3. § (4) bekezdése szerint az építtető által egyoldalúan aláírt megállapodás tervezet alapján a városrendezési megállapodás megkötéséről a Gazdasági Bizottság dönt, ha a pénzbeli megváltás összege a 2. mellékletben meghatározottól eltérő összeg.
Mivel a személygépjárművek számának csökkentéséről a Képviselő-testület, míg a parkolóhely-megváltásról a Gazdasági Bizottság dönt, azonban az egyes döntések szorosan összefüggenek, célszerű, hogy mindkét kérdésben a Képviselő-testület döntsön, ezért javaslom, hogy a Képviselő-testület a Gazdasági Bizottságra átruházott hatáskört vonja vissza és a kérdésben maga döntsön.

II. Vélemények
Főépítészi Iroda:
A Tábornok u. 29. számú lakóépületben eredetileg 36 lakás létesült, melyhez 30 gépkocsit az épület földszintjén lévő teremgarázsban, 6 gépkocsit felszíni beállóban helyeztek el. 
A tetőtér beépítésére az épített környezet alakításáról és védelméről szóló 1997. évi LXXVIII. törvény 60/H. §-a lehetőséget biztosított.
Az épület tetőterének beépítésére Budapest Főváros XIV. Kerület Zugló Önkormányzat Képviselő-testületének Zugló városképvédelméről szóló 10/2021. (III. 26.) önkormányzati rendeletének hatálybalépését megelőzően került sor, amikor a tetőtér beépítéséhez hatósági eljárás lefolytatására nem volt szükség, azonban a társasházi alapító okiratának módosításához hatósági bizonyítvány kiállítása szükséges, melyhez a gépkocsi-elhelyezést is igazolni kell.
A ZÉSZ 39. § (5)-(6) bekezdése – főépítészi szakmai konzultáció és városrendezési megállapodás alapján – lehetőséget biztosít a rendeltetéshez kapcsolódó személygépjárművek számának 50%-os csökkentésére.
A főépítészi szakmai véleményben megállapításra került az is, hogy a tetőtérbeépítésből eredő többlet személygépjármű a Tábornok u. 29. számú ingatlanon a helyszíni adottságok miatt nem helyezhető el. 
A JKR 3. § (1) bekezdése lehetőséget biztosít arra, hogy amennyiben a ZÉSZ-ben előírt parkolóhely sem saját telken, sem másik telken nem biztosított, akkor pénzben is megváltható.
A rendeltetéshez kapcsolódó személygépjárművek számának 50%-os csökkentése nélkül a JKR 2. melléklete szerint a személygépjármű parkolóhelyének megváltása a 6 darab lakás esetén 4 000 000 forint/darab, az 1 darab iroda esetén 2 000 000 forint/darab, mely a tetőtérbeépítéshez összesen 26 000 000 forint megváltási összeget jelentene.
A JKR 2. melléklete szerint – a személygépjárművek számának 50%-os csökkentését figyelembe véve – a megváltási összeg a lakásokhoz szükséges 3 darab gépkocsi esetén 3 000 000 forint/darab, az irodához szükséges 1 darab gépkocsi esetén 2 000 000 forint/darab, mely a tetőtérbeépítéshez összesen 11 000 000 forint megváltási összeget jelentene.
Rotter Gábor által felajánlott összeg (8 000 000 forint) a rendeletben meghatározott összegnél alacsonyabb, azonban a rendeltetéshez kapcsolódó személygépjárművek számának 50%-os csökkentésével a JKR-ben meghatározott megváltási összeget (11 000 000 forint) – esetlegesen részletfizetéssel, levélbeli nyilatkozata szerint – már vállalni tudja. 
Rotter Gábor a parkolóhely-megváltás iránti kérelmében leírta, hogy a jogszabályban előírt távolságon belül más telken sem áll rendelkezésre – az adott ingatlanon jogszabály szerint szükséges mennyiségen felül – szabad parkolóhely. Kérésének alátámasztására a kérelmező leírta, hogy a tetőtér megvásárlásával egyidejűleg 12 darab parkolóhelyet is meg kellett vásárolnia.
A megvásárolt parkolóhelyeket figyelembe venni nem lehet, mivel azok korábban már a lakóépület lakásaihoz beszámításra kerültek.
A főépítész (az 1/2027-12/2022 számú szakmai véleményében) a szakmai konzultáció során a Tábornok u. 29. számú ingatlan a rendeltetéshez kapcsolódó személygépjármű elhelyezési kötelezettség 50%-os csökkentését (azaz 7 helyett 4 darab) támogatta, mert:
· az ingatlan a ZÉSZ szerint városközponti területen elhelyezkedik el,
· a terület tömegközlekedéssel jól ellátott (pl. trolibusz, autóbusz a közelben, az 1-es villamos és a legközelebbi metróállomás közúton mérve 600 méterre van),
· a közelben kerékpárutak is találhatók,
· a 7 db tervezett albetét alapterülete nagyon kicsi (15 m2 iroda, N+H lakások: 45, 45, 46, 48, 49, 53 m2),
· az ingatlanon 12 db beálló van a kérelmező tulajdonában a tárgyi rendeltetésekhez tartozóan, tehát a valóságban azok gépjármű szükséglete nem terhelné a közterületet, de jogilag nem beszámíthatók, más telken való biztosítására lehetőséget a kérelmező a környéken nem talál,
A Képviselő-testület döntésének előfeltétele a rendelet szerinti szakmai vélemény, de a várospolitikai döntéskor más további, nem építész szakmai szempontok is felmerülhetnek:
· a megvalósult állapot üresen áll, a parkolás igazolása nélkül nem vehető használatba, már jogszerűen kialakult, összességében ex lex (már nem padlástér, de még nem kaphat rendeltetést) állapot állt elő,
· az építési szabályzat hasonló esetekre már korábban tett kivételt, annak érdekében, hogy zuglói lakosok lakhatását megoldja, az ex lex állapot megoldását lehetővé téve,
· az ingatlanok használatbavételének lehetőségével az ingatlanok értéke nőni fog.
A darabszámmal kapcsolatos megállapodás megkötése a Képviselő-testület döntési joga, ha a darabszámon nem kíván módosítani, akkor a parkoló-megváltásról:
· a rendeletbeni – sávos számításrend alapján – a polgármester köti meg,
· a rendeletben foglalt összegtől eltérés esetén a Gazdasági Bizottság köti meg a megállapodást,
· fizetési feltételekben eltérni a rendelet jelen formájában nem enged, ahhoz jelzálog biztosíték mellett a Budapest Főváros XIV. Kerület Zugló Önkormányzata Képviselő-testülete járműelhelyezési kötelezettségről szóló 13/2021. (III.26.) önkormányzati rendelete ilyen irányú módosítása is szükséges.  
Gazdasági Főosztály:
Az előterjesztésben közölt adatok, egyéb információk alapján az előterjesztéshez észrevételt nem tesz.
Adatvédelmi tisztviselő:
Az előterjesztés adatkezelési része az adatvédelmi tisztviselővel egyeztetésre került, észrevételt nem tesz.
Jogi Főosztály:	
Igaz ugyan, hogy a JKR 3. § (4) bekezdése lehetőséget ad arra, hogy a Gazdasági Bizottság a parkolóhely megváltás összegét a rendelet 2. mellékletében meghatározottaktól eltérő mértékben állapítsa meg, azonban a lehetséges eltérés mértékét nem határozza meg. Ebből azonban nem következik, hogy a Gazdasági Bizottság a megváltási összeg megállapítása során teljesen szabadon járhatna el, ugyanis a döntése során – az önkormányzati vagyont érintő kérdésről lévén szó – a vagyonnal való gazdálkodás alapelvei szerint kell eljárni, nevezetesen figyelemmel kell lennie a nemzeti vagyonról szóló 2011. évi CXCVI. törvény 7. § (1) bekezdésének azon követelményére, amely szerint „a nemzeti vagyonnal felelős módon, rendeltetésszerűen kell gazdálkodni”. A JKR 2. mellékletében meghatározottak szerint a parkolóhelyek megváltásának összeg 26 millió forint volna.
Amennyiben a Képviselő-testület az 50 %-os csökkentéshez nem járul hozzá, akkor a kérelmező által felajánlott összeg, amely 8 millió forint, a 26 millió forinthoz képest kirívóan alacsony, és a felajánlott összeggel történő szerződéskötés álláspontom szerint nem összeegyeztethető a felelős vagyongazdálkodás követelményével.
Amennyiben viszont az 50 %-os engedményt megkapja, úgy a megváltási összeg 11 millió forintra módosul. 
Az 50 %-os engedményen túli további engedmény nyújtása – azaz a parkolóhely-megváltás 8 millió forint összegben való meghatározása – vagyongazdálkodási szempontból az önkormányzat gazdasági érdekére figyelemmel aggályos.

III. Bizottsági vélemények
Az előterjesztést a Gazdasági Bizottság tárgyalja.

IV. Döntési javaslat 
Budapest Főváros XIV. Kerület Zugló Önkormányzata Képviselő-testülete az 1. melléklet szerinti határozati javaslatot elfogadja. 
A határozathozatal Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű szótöbbséget igényel.
Budapest, 2023. február 6.

Hajdu Flórián
alpolgármester


Mellékletek:
1. melléklet: 	határozati javaslat
2. melléklet: határozati javaslat
3. melléklet: főépítészi szakmai vélemény
4. melléklet: Gazdasági Bizottság határozata
5. melléklet: kérelem



Előterjesztést készítette: 
Polgármesteri Hivatal
Főépítészi Iroda


1. melléklet a 123-110/2023. előterjesztéshez 


Budapest Főváros XIV. Kerület Zugló Önkormányzata 
Képviselő - testületének
……..../2023. (………….) önkormányzati határozata


Városrendezési megállapodásról
(Tábornok u. 29. szám alatti tetőtérbeépítéshez elhelyezendő 
személygépjárművek számának csökkentése)

Budapest Főváros XIV. Kerület Zugló Önkormányzata Képviselő-testülete úgy dönt, hogy a Budapest XIV. kerület, Tábornok u. 29. szám alatti, 32012 hrsz.-ú lakóépület tetőterében kialakított 6 darab 80 m2-nél kisebb lakás és 1 darab iroda tekintetében

Budapest Főváros XIV. Kerület Zugló Önkormányzata Képviselő-testületének Zugló építési szabályzatáról szóló 11/2021. (III. 26.) önkormányzati rendelet 4. mellékletében meghatározott személygépjárművek számát 50%-kal nem csökkenti.

Határidő: 	Beruházó értesítésére a határozat kiadmányozását követően azonnal
Felelős: 	Polgármester (Főépítészi Iroda útján)



2. melléklet a 123-110/2023. előterjesztéshez 


Budapest Főváros XIV. Kerület Zugló Önkormányzata 
Képviselő - testületének
……..../2023. (………….) önkormányzati határozata


Városrendezési megállapodásról
(Tábornok u. 29. szám alatti tetőtérbeépítéshez 
parkolóhely-megváltás)

Budapest Főváros XIV. Kerület Zugló Önkormányzata Képviselő-testülete úgy dönt, hogy a Budapest XIV. kerület, Tábornok u. 29. szám alatti, 32012 hrsz.-ú lakóépület tetőtérbeépítéséhez szükséges parkolóhelyek megváltása ügyében

1. Budapest Főváros XIV. Kerület Zugló Önkormányzata Képviselő-testületének a járműelhelyezési kötelezettségről szóló 13/2021. (III. 26.) önkormányzati rendelete 3. § (4) bekezdésében a Gazdasági Bizottságnak a városrendezési megállapodás megkötésére vonatkozó átruházott hatáskörét az Mötv. 41. § (4) bekezdése alapján visszavonja;

2. a tetőtérbeépítéséhez a parkolóhely megváltásáról a városrendezési megállapodást 8 000 000 forint megváltási összeggel – Budapest Főváros XIV. Kerület Zugló Önkormányzata Képviselő-testületének a városrendezési jogintézményekről szóló 12/2021. (III.26.) önkormányzati rendelete alapján – nem köti meg.

Határidő: 	Beruházó értesítésére a határozat kiadmányozását követően azonnal
Felelős: 	Polgármester (Főépítészi Iroda útján)

